ASIAN วิ่งแรง 3% เก็งรายได้ปี 60 แตะระดับหมื่นล้านบาท
ASIAN บวก 3% สวนภาวะตลาดเก็งรายได้ปี 60 แตะหมื่นล้านบาท ล่าสุด ณ เวลา 11.08 น. ราคาอยู่ที่ 11.60 บาท บวก 0.30 บาท หรือ 2.65% สูงสุดที่ 11.80 บาท ต่ำสุดที่ 11.30 บาท มูลค่าซื้อขายที่ 195.90 ล้านบาท 
11 ม.ค. 2561

ผู้สื่อข่าวรายงานว่า ราคาหุ้นบริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ณ เวลา 11.08 น. ราคาอยู่ที่ 11.60 บาท บวก 0.30 บาท หรือ 2.65% สูงสุดที่ 11.80 บาท ต่ำสุดที่ 11.30 บาท มูลค่าซื้อขายที่ 195.90 ล้านบาท ขณะที่ดัชนีตลาดหุ้นไทยโดยรวมลบ 0.14%
 
นายเฮนดริคัส แวน เวสเทนดรอป ผู้ช่วยกรรมการผู้จัดการใหญ่และประธานเจ้าหน้าที่บริหารสายการเงิน บมจ.ห้องเย็นเอเชี่ยนซีฟู้ด (ASIAN) กล่าวว่า บริษัทตั้งเป้ายอดขายเติบโตเฉลี่ย 10-15% ทุกปี ตามแผนเป้าหมายในปี 63 โดยในปีหน้าคาดว่าการเติบโตเฉลี่ยที่ 10-15% จะมีปัจจัยหลักจากการพัฒนาธุรกิจอาหารสัตว์เลี้ยงเข้าสู่กลุ่มสินค้าระดับพรีเมียม
ทั้งนี้บริษัทมองว่าตลาดอาหารสัตว์เลี้ยงระดับพรีเมียมมีอัตราเติบโตสูงที่สุดในกลุ่มธุรกิจอาหารสัตว์ ซึ่งบริษัทฯในฐานะผู้ร่วมพัฒนามองว่าจะเติบโตได้ดีร่วมกับคู่ค้าทางธุรกิจ เนื่องจากคู่ค้ามีศักยภาพเติบโตได้ด้วยตัวเองอยู่แล้ว นอกจากนี้บริษัทยังมองหาลูกค้าใหม่อยู่เรื่อย ๆ แต่อาจจะมีอัตราเติบโตไม่สูงเท่าปีนี้เนื่องจากมีฐานที่ใหญ่ขึ้นมาก
รวมถึงธุรกิจกุ้งแช่แข็งและธุรกิจอาหารสัตว์น้ำก็ยังมีศักยภาพที่จะเติบโตได้ดี และสัดส่วนรายได้ในปี 61 จะไม่เห็นการเปลี่ยนแปลงอย่างมีนัยสำคัญจากปีนี้
โดยบริษัทยังมีแผนก่อสร้างคลังสินค้าอัตโนมัติในปีหน้า โดยใช้งบลงทุนราว 200 ล้านบาท อยู่ระหว่างการเซ็นสัญญากับผู้รับเหมา โดยจะเริ่มก่อสร้างภายในต้นปีและกำหนดเสร็จสิ้นภายในสิ้นปี เพื่อรองรับการจัดเก็บสินค้าเพิ่มขึ้นอีก 15,000 พาเลท นอกจากนั้น บริษัทยังมีแผนลงทุนในส่วนอื่น ๆ ด้วย ภายใต้งบประมาณลงทุนตามนโยบายให้ไม่เกินค่าเสื่อมราคาของทุกปี
สำหรับผลประกอบการในไตรมาส 4/60 บริษัทคาดว่าจะออกมาค่อนข้างดี ซึ่งจะสนับสนุนให้รายได้ทั้งปี 60 ทำได้ตามเป้าหมายใหม่ที่ 1 หมื่นล้านบาท หลังจากปรับลดเป้าหมายลงมาจากเดิมที่ 1.5 หมื่นล้านบาท โดยรายได้หลักมาจากธุรกิจกุ้งแช่แข็ง เนื่องจากมีอุปสงค์ค่อนข้างมากโดยเฉพาะจากความต้องการนำเข้าของจีน แต่ยังมีผู้ผลิตที่เป็นคู่แข่งอย่างอินโดนีเชียและอินเดีย ทำให้เกิดการแข่งขัน และสร้างแรงกดดันด้านราคา แต่มองว่ามีแนวโน้มที่ดีขึ้น และเห็นพัฒนาการอย่างต่อเนื่อง
ด้านธุรกิจปลาหมึกแช่แข็ง ในช่วงไตรมาส 4/60  ยอดขายจะมีการเติบโตที่ช้าลง สาเหตุหลักมาจากมีหมึกอีกสายพันธุ์มีปริมาณมากและราคาถูกเข้ามาตีตลาดทำให้อุปสงค์หมึกไทยลดลง แต่เชื่อว่าต้นปีหน้าจะกลับมาดีเหมือนเดิม
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า ผลการดำเนินงานในงวด 9 เดือนของปี 2560 บริษัทมีรายได้อยู่ที่ 7.23 พันล้านบาท ขณะที่มีกำไรสุทธิอยู่ที่ 312 ล้านบาท